Soojad ja päikesepaistelised päevad on inimesed oma hämaratest kontoriruumidest välja meelitanud ning täitnud kõik pargid ja rohealad pingsalt silmi kissitavate töömesilastega. Kuigi õues töötamine on teoorias tore, põrkume tihti sama probleemi vastu – kuidas päikese käes oma arvutiekraan nähtavaks muuta? Alljärgnevalt loetlen üles mõned nipid, kuidas õues töötamine ka päriselt meeldivaks muuta.
Keera ekraaniheledus põhja
Päikesepaistelisel päeval tuleks ümbritseva lisavalguse tõttu esimese asjana oma arvuti ekraaniheledus maksimumi peale keerata. Kuna see vähendab oluliselt aku eluiga, tasub kaasa võtta lisaaku või leida väljas töötamiseks koht, kus on võimalik akut laadida. Windows 10 operatsioonisüsteemiga arvutil saab ekraaniheledust juhtida teavituste paneelilt, mille leiad klikkides ekraani all paremas nurgas asuva ümbriku ikooni peal. Mac’ide puhul, ülemisest vasakust nurgast õuna logo alt, vajutades System Preferences ning seejärel Displays. Kiirem ja mugavam viis ekraaniheleduse muutmiseks oleks kasutada klaviatuuri, kuid Windows arvutitel oleneb see palju tootjast ehk vaata üle oma arvuti kasutusjuhend või leia Google’ist (Mac’i ekraaniheleduse muutmiseks leia klaviatuurilt üles päikese pildiga nupud).
Keera end näoga päikese poole
Selleks, et vähendada ekraanipeegeldust, tasub välist tööpaika otsides paigutada end suunaga päikese poole. Nii ei peegeldu päikesevalgus arvutiekraanilt otse silma. Liiguta arvutiekraani, et kindlaks teha kõige optimaalsem nurk, kus valgus nägemist kõige vähem häirib.
Tööta varjus
Õues töötamine võib meeldiv olla isegi otsese päikese käes olemata. Leia koht mõne suurema puu all või päikesevarjuga pingil – nii väldid ka päikesepiste või -põletuse saamist. Lisaks ei pea ekraani täiesti heledaks keeramaa, säästad akut, saad kauem värskes õhus töötada ning oled üleüldiselt produktiivsem.
Lisavarustus
Kui tahad olla maksimaalselt efektiivne ning töötamise ajal ka päevitada, võid internetist leida päris nutikaid (kuigi mitte eriti ilusaid) lahendusi ka selleks. Näiteks Amazon’ist võid oma arvutile osta spetsiaalse “kapuutsi,” mida on võimalik kasutada nii sülearvutikoti kui arvuti päikesevarjuna. Kui 120+$ on päikesekaitseks liiga palju, võib sarnase lahenduse teha suuremast kingakarbist ka ise. Nii tekitad arvutiekraani ümber varju, näed vaevata meile ja excelitabeleid ning saad samal ajal ka pruuniks.
Tume pluus ja päikeseprillid
Tundub liiga lihtne, et olla tõsi? See on tegelikult päris uskumatu kui palju see nähtavust parandab. Tume pluus aitab vähendada enda peegeldust arvutiekraanil ning päikeseprillid päikesekiirte peegeldust. Ideaalne oleks kasutada peegeldumisvastase kaitsega prille, kuid sobivad ka tavalised. Kõik lihtne on geniaalne.
Mittepeegelduva ekraaniga arvuti
Kui soovid tihti kontoriruumidest väljas vabas looduses arvutiga tööd teha, proovi juba eos leida arvuti, mille ekraanipind oleks matt ehk mitte läikiv. Kuigi läikiva ekraaniga arvutid näevad siseruumides välja paremad, ei peegelda mati ekraaniga arvutid välitingimustes päikesekiiri nii jõudsalt tagasi. Lihtsamaks leidmiseks on e-poodides eraldi filter matt ja läikiva ekraaniga arvutite eristamiseks.
Kui ka sinul on ka mõni nipp, mis aitab päikesepaistelisel päeval arvutiga õues tööd teha, lisa need loo alla kommentaaridesse. Saame kõik koos digitargemaks.